

**QUALITATIVE ANALYSIS OF LEARNERS’ RESPONSES AND EVALUATION OF QUESTION PAPERS: NSC 2021**

|  |  |
| --- | --- |
| **SUBJECT** | **ISIXHOSA HOME LANGUAGE** |
| **PAPER** | **3** |
| **DURATION OF PAPER:** | **3 HOURS** |

**SECTION 1: (General overview of Learner Performance in the question paper as a whole)**

|  |
| --- |
| 1. Abaviwa baliphendule kakuhle eli phepha kwaye uninzi lwasemagqabini de bambi bagqwesa. Kunjalo bakho bona abathe bawa phantsi ngenxa yezizathu ezahlukileyo, ezifana nokungawuphenduli ngokukuko umbuzo. 2. Bambi ke babhale ngolwimi lwesiNgesi isincoko sonke. Abanye bakhethe isihloko sasinye kwicandelo B elingumbuzo wesi-2. 3. Ngokomxholo bambi bebewuchana kodwa kwabanye kuphawuleka ukunqongophala kobunzulu bokwazi ulwimi, basebenzise isigama ngokungachanekanga. |
| 1. Kunjalo, noko linani elivisayo eliphumelele kwinqanaba lesi-7. Uninzi lwabo lwafumba kwinqanaba lesi-6 kanti nakwinqanaba lesi-5 babelinani elivisayo. Abakho kangako abakwinqanaba lesi-4 nelesi-3. Kanti ke imbinana yawa kwelesi-2 ukuya kweloku-1. |
| 1. Inqanaba lesi-2 neloku-1 ikakhulu ngabaphendule ngesiNgesi, nabo bangalandelenga umyalelo wokukhetha izihloko ezibini kwicandelo B. Ukho osuke wakhuphela imibuzo yephepha kwa kwaba bangaqhubanga kakuhle. |
| Elokuqgiba leli lokuba kukho abagqwese baphuma izandla ngokokude amanqaku eli candelo angama-50 bawabuthe onke. |

**SECTION 2: Comment on candidates’ performance in individual questions**

**(It is expected that a comment will be provided for each question on a separate sheet).**

|  |
| --- |
| **QUESTION 1** |
| (a) General comment on the performance of learners in the specific question. Was the question well answered or poorly answered? |
| **ICANDELO A: IZINCOKO** |
| Umbuzo 1.1 **Lwaba neziganeko olo hambo lwaloo vek**i |
| * Baninzi abaviwa abasikhethileyo esi sihloko, kunjalo nje abanye basibhale kakuhle. Esi sihloko besifuna iziganeko ezenzeke ngeveki leyo yohambo. * Ingxaki eye yacaca kwabanye kukuba “isiganeko” abaviwa abasazi. Nantoni eyenzekileyo bayitolika ngokokuba isisiganeko. * Kwakho, bambi baveza isiganeko esinye nakubeni isihloko sifuna iziganeko. Kananjalo, iintsuku azibi yiveki kwabanye, de bambi babhale ngosuku olunye. * Abanye bathi ukuya edolophini uyokuthenga, luhambo. Okucace phandle kukungakwazi ncam kwabafundi ukutolika isihloko. Kulo mbuzo abafundi uninzi lwabo lufumene amanqaku akuma-60-85%. |
| Umbuzo 1.2 **Kowu! Abazali kodwa!** |
| * Nguwona mbuzo ukhethwe kakhulu liqela elininzi labaviwa lo, kunjalo nje bawuphendule kakuhle kakhulu. * Uninzi luvelele icala elihle labazali, ze yayimbinana eveza izihlava kwisimo nezenzo zabazali kubantwana babo. * Baninzi abafumene amanqaku amaninzi kakhulu de lwagqwesa. * Bekubonakala ukuba basiqonde kakuhle esi sihloko kunjalo nje babhala ngovakalelo olukhulu. * Uninzi lwabo lufumene amanqaku akumyinge wama-75% ukuya kuma-100%. |
| Umbuzo 1.3 **Le tekhnoloji kwimfundo kutshanje…** |
| * Bambalwa kakhulu abaviwa abawukhethileyo lo mbuzo. * Uninzi lwelo qelanyana labo abawuphendulanga ngokupheleleyo kuba likhathazele ukuthetha ngetekhnoloji nje gabalala kanti ingqikithi yesihloko ilele kwibinzana ‘kutsha nje’ ababonakele bengalichani ncam kwiimpendulo zabo. * Bambi ke bebeveza ngokwemfundo gabalala, kanti isihloko sijolise kokuqhubekayo ngeli xesha. Abachanileyo ke bawafumene amanqaku kakuhle, bagqwesa kodwa uninzi lufumene inxalenye yawo ngenxa yokungahlali kowona mxholo. |
| Umbuzo 1.4 **Izandla ziyahlambana** |
| * Esi sisaci esithetha ukuba abantu bayancedana. Unceda umntu kanti uya kubuya uncedwe nguye ngenye imini. * Ababaninzanga abaviwa abawuphenduleyo lo mbuzo. Kunjalo nje nabo bawuphenduleyo babonise ukungayiqondi ncam intsingiselo yawo. * Bahambe nomrhiba wokuncedwa nje kwabantu. Abona bafumene amanqaku aphantsi ngabazame ukusibhala kwintsingiselo yentsusa ze baxakwa amabakuthethe ukuya kuma kwinani lamagama angummiselo. * Abona baviwa benze kakuhle bafumene umyinge wamanqaku akuma-95%. |
| Umbuzo 1.5 **Uthethathethwano lungenza lukhulu** |
| * Kumyinge wabaviwa abaphendule eli phepha inokuba babini bathathu abakhethe lo mbuzo. Lilonke sesona sihloko singakhethwanga kwezi zalo nyaka. * Loo mbinana isikhethileyo ayikwazanga kusiphendula ngokukuko kuba abalwazi uthethathethwano basuke bathi kukuthetha iimfihlo nembilini yakho komnye umntu. Oko ke kwabangela ukuba bangafumani manqaku kakuhle. |
| Umbuzo 1.6 **Isibonelelo sikarhulumente siluncedo, kodwa…** |
| * Esi sesinye sezincoko ezikhethwe kakhulu ngabafundi. * Bakwazile ukuwuphendula lo mbuzo nangona bona bekhankanye iqela lezibonelelo ababhekisa kwesinye. * Bubekho ubunzima bokuqonda ukuba yintoni ekunokuthiwa isisibonelelo, ngokuchasene nokulilungelo. * Kunjalo, uninzi lwabo luchanile bazikhankanya iindidi zezibonelelo neendlela eziluncedo ngazo nangona abanye babo bengakhange bawuphendule ngokupheleleyo umbuzo ngokuveza isihlava sesibonelelo. * Abaphendule kakuhle beza nefuthe elibi lezibonelelo, begxeka abo bathi bazisebenzise gwenxa ezi zibonelelo okanye beze nemfuneko yokuba urhulumente athi kratya kwezi zibonelelo, ngokwenza njalo ke bevakalisa ezabo izimvo ngaso. |
|  |
| **1.7 IZIHLOKO EZINGEMIFANEKISO**  1.7.1 Uphendulwe ngokugqwesileyo lo mbuzo ngabo bafundi bathe bawukhetha.  Bawuvelele ngeendlela ngeendlela umfanekiso bebhala ngoKolisi, imidlalo  nendima yayo entlalweni, bambi bebhala ngokubaluleka kokuxhasana  kwentsapho, njalo njalo.  1.7.2 Lo mbuzo ngowona ukhethwa ngabaviwa abambalwa kakhulu kwaye uninzi  kwelo nani bawuphendule ngokungaphelelanga kuba basuka bathethe  ngentliziyo qha, iingcingo eziyiqamangeleyo bangayi kuzo. Abawutolikanga  ngokuchanekileyo uninzi lwabo bemke nesondo elinye lawo ekuwuphenduleni. |

|  |
| --- |
| **ICANDELO B: IMIHLATHI** |
| **UMBUZO 2** |
| **Umbuzo 2.1: Ileta yobuhlobo** |
| * Baninzi abaviwa abakhethe lo mbuzo kwaye ubukhulu becala baqhube kakuhle kakhulu. * Kukho abambalwa abangakwazanga ukunika impendulo esemagqabini neyamkelekileyo ngenxa yokusilela ekuphuhliseni iimfuno zomxholo. * Bambalwa kakhulu abo bangawuvanga konkekonke umbuzo suke bazakhele owabo. * Abaphakathi ngokwasemanqakwini babethakele kwifomathi nangona umbuzo bewuzamile. * Abaviwa bekulindeleke ukuba bancome isenzo sobuqhawe sikamakhulu/utatomkhulu * Idilesi, isibuliso, umxholo nesiphelo esinobubhutyubhutyu kulo mbuzo besixhaphakile. |
| Umbuzo 2.2: **Ileta yaseburhulumenteni** |
| * Abaviwa bekumele ukuba bancome/bagxeke amaphulo awenzayo umphathiswa wezemfundo okuwonga abafundi nootitshala, kungenjalo agxeke ancome. * Bawuthandile abaviwa lo mbuzo kodwa bakho abangawuchananga kakuhle umxholo. Abanye abalazi igama ‘**amaphulo’** ukuba lithetha ukuthini. Bambi abalazi igama ‘**ukuwonga**’ ukuba lithetha ukuthini. Kukho nengxaki enkulu yokungachanwa kwefomathi yale leta ngabaviwa. Umxholo abanye ubabethile kakhulu. * Isizathu soko kukungazazi iintsingiselo zamagama angundoqo embuzweni afana nala: ukuhlomla, amaphulo nokuwonga loo nto yenza ukuba bagqwidize ekuchaneni umxholo. |
| Umbuzo 2.3: **Inqaku lephephandaba** |
| * Bambalwa kakhulu abaviwa abawuphenduleyo lo mbuzo. Baqikelelwa kwinani elingaphantsi nakwipesenti enye. * Abo bawukhethileyo bawe ngaphantsi kunoko bekulindelekile ngenxa yokungayazi ifomathi nokungazi intsingiselo yegama **‘isiganeko’**, basuke balinxulumanise nezinto ezimbi. |

|  |
| --- |
| Umbuzo 2.4: **Iobhitshuwari** |
| * Baninzi kakhulu abaviwa abawukhethileyo lo mbuzo nangona inkoliso yabo ibethakele ekuphuhliseni umxholo. Bebengabuvezi ubuqhawe bomntu lowo kwiimpendulo zabo. * Abo bagqwidizileyo bebesuka babhale i-obhitshuwari gabalala bengayisangaso into yokuba umbuzo ufuna iqhawe. * Okunye okunga kungaqatshelwa yindlela yokubhala iobhitshuwari. Makuqatshelwe ulwazi olufanele ukuba kumhlathi ngamnye. Kubonakele ukuba akugxininiswa kakuhle kuloo mba. Bakho abayibhale ngokuchanekileyo kunjalo nje nomhla wokubhubha bewubeka kumhlathi wokuqala kodwa iqela elininzi lisawubhala nakuwuphi umhlathi kwelandelayo engezantsi. |
| Umbuzo 2.5: **Ingxelo esesikweni** |
| * Abaviwa abaninzi bawubalekile lo mbuzo, abo bathe bawuzama ifomathi iye   yababhida kanti nomxholo abawuchananga ngenxa yokungakwazi ukutolika igama elingundoqo embuzweni u**-‘inkomfa’**.   * Ezi mpazamo zibe ngunobangela womsebenzi ombi nongaxolisiyo babe ke bayasilela ekugqweseni nakwiimpendulo ezisemagqabini. |
|  |
| Umbuzo 2.6: **Udliwanondlebe** |
| * Abaviwa abaphendule lo mbuzo ababaninzanga. Bambalwa kwakwelo nani abawuphendule ngokukuko. * Umxholo ubabethile kuba bakhangeleka bengayazi injongo yodliwanondlebe, kwaye bengazi nokuba ngubani ofanele kubuza mibuzo ethini. * Bekusuka ibengulo uzokucela umsebenzi obuza imibuzo kungenjalo kuvele kuthiwe uqeshiwe engakhange abuzwe kwanto. * Yimbi imibuzo ayinanto nakwenza nomxholo wona omalunga nomsebenzi lo. * Bambi abayazi ifomathi kwaye babhidanisa ingxoxo nodliwanondlebe. |

|  |
| --- |
| 1. Why the question was poorly answered? Also provide specific examples, indicate common errors committed by learners in this question, and any misconceptions. |
| * Ukungaqondi iintsingiselo zamagama angundoqo emibuzweni kubangele ukuba abavavanywa bangayichani imixholo nto leyo ebangele ukuba bafumane amanqaku asezantsi. * Ukungakwazi ukucazulula isihloko kuqondakale eyona ntsingiselo yaso kungumngeni. * Ukuphindaphindwa kwesigama esinye emibuzweni kungunobangela wokungaphumeleli kakuhle kwabafundi kuba othe walahlekwa yintsingiselo kumbuzo wokuqala uphendula ecaleni kuyo yonke imibuzo. * Umzekelo igama ‘**iqhawe’** kumbuzo 2.1 naku 2.4, igama **‘isiganeko’** kumbuzo 1.1 no2.3 Abafundi kumbuzo 2.1 beza nezinto abazenzelwe ngumakhulu wabo nokuba ngumzekelo kwakhe kubo. * Kumbuzo 2.3 basuke baphendula i-obhitshuwari gabalala endaweni yokuphendula ngokweemfuno zombuzo. * Bakhona nabo babonakalisa ukungayilandeli imiyalelo yenani lemibuzo ephendulwayo. * Kuxhaphake ukungaziwa kweefomathi kumbuzo wesibini. * Izakhono nobuchule bokusebenzisa ulwimi zinqongophele kakhulu. * Abaviwa abazakhi kakuhle izivakalisi nemihlathi kwaye iimpawu zobhalo baziphazama kakhulu. |

|  |
| --- |
| 1. Provide suggestions for improvement in relation to Teaching and Learning |
| * Kukwabelana ngolwazi namava kootitshala ngokwasezithilini. * Isakhono sokubhala nokunikezela masifundiswe kakuhle ezikolweni kubekho nemisetyenzana yokubaqhelisa abafundi. * Ucweyo lohlolo ezithilini lunganendima enkulu ekuphuculeni ubhalo. * Abafundi mabafundiswe ukucwangciswa, ukususa ubhalo kwimo yesicwangciso nokuhlela kakuhle umsebenzi. * Ulwimi olungqamene nohlobo lwesihloko esifundiswayo malufundiswe. * Ukuvuselelwa kweekomiti zolwimi lwesiXhosa kumanqanaba onke. * Ukuqeqeshwa kootitshala ekufundiseni ngokobuxhakaxhaka bale mihla. * Ukwakha izivakalisi nemihlathi makufundiswe ezikolweni. * Mabacaciselwe abafundi okulindelwe sisixhobo sokuhlola esiyirubhrikhi ukuze banike ingqwalasela xa bebhala, kumxholo nocwangciso ulwimi nesimbo nesakhiwo. * Zikho izikolo ezicacayo ukuba zona ziyasifundisa kakuhle esi sakhono sokubhala nokunikezela oko kudule kwindlela abaqhube ngayo abafundi bazo befumana amanqaku ukusuka kuma-80-99. |
|  |

|  |
| --- |
| (d) Describe any other specific observations relating to responses of learners and comments that are useful to teachers, subject advisors, teacher development etc. |
| * Abafundi abakwazi ukucwangcisa kakuhle. * Abakwazi ukuhlela kakuhle. * Abazi ukuba xa kuthethwa ngolwimi kuthethwa ukuthini. * Upelo, nazo zonke iimpawu zobhalo abazisebenzisi kakhulu, xa zithe zakho zisetyenziswa gwenxa. |
| * Ootitshala abakorekishayo mabathi gqolo ukuncedisa kwizithili zabo ekuxhobiseni ngamava ootitshala abangakorekishiyo. * Makusoloko kusetyenziswa I-CAPS ngalo lonke ixesha kufundiswa eli phepha lesithathu. * Abafundisi ntsapho badinga ucweyo kwindlela yokusetyenziswa kweRUBRIKHI * Ukucazulula kucaciswa uxwebhu lwemiqathango yeemvavanyo (exam guide line 2021) ngabacebisi besifundo kungenza kubelula kootitshala xa beseta amaphepha. * Ingxoxo-mpikiswano, ukhuphiswano kwintetho mlomo, ukulinganisa eqongeni mazisoloko zikhuthazwa ukuncedisa abafundi ekuphuculeni ulwimi lwabo. * Ukufuthelana nokwabelana ngolwazi malukhuthazwe khon’ukuze luzokunceda abafundi ekuphuculeni umgangatho wolwimi lwesixhosa. |